Syrisk offer: - De drepte oss, de drepte oss
På feltsykehuset i byen Homs får mannen behandling etter å ha bli truffet av det som ser ut til å ha vært flere gummikuler. Han forteller at han ble arrestert av hæren, som ga ham videre til president Bashar al-Assads fryktede milits, al-Shabiha, «Spøkelsene». De består for det meste av personer fra Assads egen religiøse gruppe, alawittene. - De drepte oss, drepte oss. Etterpå satte de oss i et rom, etter to timer, jeg vet ikke. De drepte oss. Bensin. Bomull. I etterkant av søndagens meldinger om høye antall drepte, har det kommet frem at kvinner og barn skal ha blitt knivstukket, voldtatt og brent levende. Selv har mannen sårskader. Tilsynelatende er han skutt med gummikuler. - Sårene på ryggen din, er det skudd? spør en opprører på videoen. - Ja, sier han. Hundrevis av mennesker skal være på vei bort fra den syriske byen Homs etter at 47 kvinner og barn er funnet drept på grusomt vis. Enkelte av ofrene har fått strupene skåret over, mens andre er knivstukket andre steder på kroppen. - Noen av barna er blitt slått i hodet med stumpe gjenstander, ei lita jenta er lemlestet, mens noen kvinner er blitt voldtatt før de ble drept, sier Hadi Abdallah, en aktivist i Homs. Han sier at det er 26 barn og 21 kvinner blant de drepte. - Vil sverte regimet Opposisjonen mener regimets styrker utførte massakren, mens statskontrollerte syriske medier melder at «væpnede terroristgjenger» står bak. Motivet skal ha vært å sverte regimet, ifølge mediene. Syrisk fjernsyn viste mandag bilder av hjemmene der drapene skal ha blitt begått. De hvite veggene er tilsølt av blod, døde kvinner og barn er stablet oppå hverandre, mens menn som er skutt i hodet ligger bakbundet på gulvet. Opposisjonen har på sin side lagt ut bilder av forkullede lik og barn med lemlestede ansikter på nettet. Der rettes all skyld mot regimet i Damaskus.Aktivisten Abdallah sier han frykter flere massakrer hvis ikke verden griper inn. - Vi ber om en militær intervensjon, regimet må angripes og Den frie syriske hær (opprørerne, journ. anm.) må få våpen. Det er nok ord. USA og andre har i månedsvis bedt regimet om å stanse volden, men det fortsetter å drepe folk, sier han. Drapene skal ha funnet sted i bydelene Karm al-Zeitoun og Al-Adawiyeh. Opposisjonen i Syria ba mandag om at FNs sikkerhetsråd innkaller til hastemøte som følge av drapene. Hundrevis av gjenværende innbyggere i Homs skal natt til mandag ha flyktet fra byen. De frykter at regimets styrker skal gjennomføre nye massakrer, ifølge Rami Abdel Rahman, leder av Det syriske observatoriet for menneskerettigheter, en eksilgruppe med base i London.Deler av Homs har i flere uker vært beleiret av regjeringsstyrker. For halvannen uke siden rykket regimets soldater inn i de tidligere opprørskontrollerte områdene og tok tilsynelatende full kontroll. Opposisjonsstyrkene varslet samtidig at de hadde gjennomført en «taktisk tilbaketrekking». Det er uvisst hva som foregikk i byen etter innrykningen ettersom verken journalister eller hjelpearbeidere slapp inn. Kilde: VG Nett / NTB
Øyenvitner i Homs forteller skrekkhistorier om hvordan diktaturet slakter ned sivile.